06/08/2020 | Administración LocalMunicipal
A Coruña
Alcaldía
Decreto da Alcaldía sobre “Normas adicionais en materia de saúde pública no uso dos espazos do dominio público e dos espazos de titularidade privada de uso público do termo municipal”

A Alcaldía-Presidencia, ditou o DECRETO DEC/AYT/4722/2020 do 31 de xullo de 2020: O Concello exerce, consonte ao previsto no artigo 25.2 d) e j) da Lei 7/1985, de 2 de abril de Bases do Réxime Local, competencias propias, nos termos da lexislación do Estado e da Comunidade Autónoma de Galicia, entre outras, nas materias de infraestrutura viaria e outros equipamentos da súa titularidade e de protección da salubridade pública. A Xunta de Galicia, en exercicio das competencias recoñecidas na lexislación vixente e en aplicación do previsto no artigo 6 do Real Decreto 555/2020, de 5 de xuño, ten aprobado, a medio de sucesivos Acordos do seu Consello, medidas de prevención necesarias para facer fronte á crise sanitaria, no marco da normativa estatal sobre a materia, nomeadamente o Acordo do Consello da Xunta de Galicia de 12 de xuño de 2020, modificado polos Acordos de 25 de xuño e 17 de xullo. O artigo 33.1 da Lei 8/2008, do 10 de xullo, de saúde de Galicia recoñece a condición de autoridade sanitaria de alcaldes e alcaldesas no ámbito das competencias municipais, correspondéndolles, de acordo co parágrafo 2, establecer as intervencións públicas necesarias para garantir os dereitos e deberes sanitarios da cidadanía. O artigo 80.3 d) da mesma Lei establece a competencia municipal para o control sanitario dos lugares de convivencia humana. Entre as intervencións públicas sobre actividades, centros e bens, a mesma Lei de saúde (art.34.6) outorga facultades a todas as autoridades sanitarias para “Establecer, controlar e inspeccionar as condicións hixiénico-sanitarias, de funcionamento e desenvolvemento de actividades que poidan ter repercusión sobre la saúde das persoas”. Por outra banda, os artigos 84 a 84 ter da Lei de Bases do réxime Local establecen as capacidades de intervención municipal nas actividades que desenvolve a cidadanía, a medio de autorizacións, licenzas e comunicacións responsables, aspectos desenvoltos no Título III (Regulación integrada do exercicio de actividades) da Lei 9/2013, de 19 de decembro, do emprendemento e da competitividade económica de Galicia, á que, en materia de intervención administrativa, se remite a Lei 10/2017, de 27 de decembro, de espectáculos públicos e actividades recreativas de Galicia, consonte ao seu artigo 12. Cando ditas actividades se proxectan desenvolver nos espazos de dominio público, están sometidas ao cumprimento dos preceptos de natureza básica dos establecidos na Lei 33/2003, de 3 de novembro, do Patrimonio das Administracións Públicas, cuxos artigos 85 e seguintes regulan os tipos de uso dos bens de dominio público, así como os supostos do seu uso privativo ou do seu aproveitamento especial, suxeitándoos a autorización, ou concesión se o tempo de duración superar os catro anos. Consonte ao establecido no artigo 92 desta Lei, a norma xeral para o outorgamento das autorizacións deberá ser o outorgamento directo aos peticionarios que reúnan as condicións requiridas. En semellantes termos, os artigos 75 a 77 do Regulamento de bens das entidades locais, aprobado por Real Decreto 1372/1986, de 13 de xuño, regulan tamén o uso especial e privativo do dominio público. A situación de crise sanitaria provocada pola COVID_19 que estamos a atravesar impón o cumprimento estrito das normas que periodicamente teñen ido aprobando as autoridades sanitarias estatal e autonómica e aconsella que, no exercicio das competencias propias do Concello, se acollan ademais todas as recomendacións e se extreme a precaución fronte ao risco de contaxio, adoptando medidas adicionais de protección da saúde pública naquelas actividades nas que a lexislación vixente recoñece a intervención municipal para a súa regulación, autorización, inspección e control. Tendo en conta as vías de transmisión da COVID_19, resulta aconsellable non só multiplicar o control do cumprimento das normas aprobadas polas autoridades sanitarias do Estado e a Xunta de Galicia, mais tamén adoptar medidas adicionais na utilización dos espazos e lugares públicos do termo municipal da Coruña, sempre tendentes a diminuír os riscos que a convivencia no espazo público pode supor para a transmisión da citada enfermidade, que o 11 de marzo de 2020 acadou a condición de pandemia para a Organización Mundial da Saúde. En virtude do anterior, coa fin de promover a saúde nos espazos públicos do termo municipal, en uso das atribucións recoñecidas a esta Alcaldía-Presidencia polo artigo 124.4 g) e ñ) da Lei de Bases do Réxime Local e demais normas de xeral e pertinente aplicación PRIMEIRO.- Desde a entrada en vigor deste Decreto, todas as solicitudes de licenzas ou autorizacións e as comunicacións previas e declaracións responsables relativas ao uso privativo ou aproveitamento especial de bens do dominio público ou nos espazos privados de acceso libre e uso público en todo o termo municipal da Coruña, para a súa concesión ou eficacia deberán garantir o cumprimento das medidas adicionais contidas neste Decreto, ademais das que xa resultaren aplicables de conformidade co resto da lexislación vixente, segundo a natureza da actividade, e alén do resto das normas de saúde pública ditadas polas autoridades sanitarias do Estado ou da Comunidade Autónoma de Galicia. SEGUNDO.- Agás no caso do exercicio dos dereitos proclamados no artigo 21 da Constitución española e desenvoltos na Lei Orgánica 9/1983, de 15 de xullo, competencia das autoridades da Administración Xeral do Estado, non se autorizará, concederá licenza ou adquirirá eficacia ningunha comunicación previa ou declaración responsable cando a actividade á que se refira teña previsto reunir no dominio público ou nos espazos privados de acceso libre e uso público do termo municipal máis de catrocentas persoas. TERCEIRO.- Cando o uso privativo ou aproveitamento especial do dominio público ou dos espazos de titularidade privada de uso público teña por obxecto a realización de actividades nas que sexa posible prever a concentración de persoas, como asistentes, clientes ou espectadoras, deberá garantirse, segundo os aforos previstos: 1.- En actividades nas que o aforo previsto sexa entre 100 e 400 persoas, como asistentes, clientes ou espectadoras: a) A previa reserva de asistencia, a medio dun sistema que permita a identificación (documento de identidade, domicilio e teléfono de contacto) das persoas que vaian acudir, sendo obrigado respectar as normas sobre protección de datos. b) A instalación dun recinto con dobre perímetro de seguridade, con valado e portas de acceso e saída diferenciadas e atendidas por persoal da organización. c) O control de acceso ao recinto, previa identificación das persoas e o cotexo coa listaxe de reserva de asistencia, no que se realizará unha toma de temperatura corporal das persoas que accedan, que deberá resultar igual ou inferior a 37,4º C, así como o uso obrigado de xel hidro alcohólico ao entrar e ao saír do recinto. d) A utilización obrigada de cadeiras ou asentos, situados a unha distancia mínima de 1,5 metros entre si e agrupadas formando conxuntos dun máximo de 50 cadeiras cada un, identificados por cores claramente diferenciadas, sendo obrigado que cada asistente teña asignada, desde a reserva de asento, a cor do conxunto de asentos no que deberá seguir a actividade. Entre os conxuntos de asentos deberán haber unha distancia mínima de 2,5 metros. e) A desinfección de todo o material necesario para a realización da actividade (asentos, valados, etc) f) Calquera outra que, por indicación das persoas que exerzan funcións de vixilancia, control e inspección por conta do Concello da Coruña ou calquera outra autoridade sanitaria, resultaren precisas a xuízo destas para garantir a saúde pública das persoas asistentes ou dos membros da organización do evento.2.- En actividades en que o aforo previsto sexa de entre 50 e 99 persoas, como asistentes, clientes ou espectadoras: a) A previa reserva de asistencia, a medio dun sistema que permita a identificación (documento de identidade, domicilio e teléfono de contacto) das persoas que vaian acudir, sendo obrigado respectar as normas sobre protección de datos. b) A instalación dun recinto perimetral de seguridade, con valado e portas de acceso e saída diferenciadas e atendidas por persoal da organización. c) O control de acceso ao recinto, previa identificación das persoas e o cotexo coa listaxe de reserva de asistencia, no que se realizará unha toma de temperatura corporal das persoas que accedan, que deberá resultar igual ou inferior a 37,4º C, así como o uso obrigado de xel hidroalcohólico ao entrar e ao saír do recinto. d) A utilización obrigada de cadeiras ou asentos, situados a unha distancia mínima de 1,5 metros entre si e agrupadas formando conxuntos dun máximo de 20 cadeiras cada un, identificados por cores claramente diferenciadas, sendo obrigado que cada asistente teña asignada, desde a reserva de asento, a cor do conxunto de asentos no que deberá seguir a actividade. Entre os conxuntos de asentos deberán haber unha distancia mínima de 2,5 metros. e) A desinfección de todo o material necesario para a realización da actividade (asentos, valados, etc). f) Calquera outra que, por indicación das persoas que exerzan funcións de vixilancia, control e inspección por conta do Concello da Coruña ou calquera outra autoridade sanitaria, resultaren precisas a xuízo destas para garantir a saúde pública e a seguridade das persoas asistentes ou dos membros da organización do evento.3.- En actividades en que o aforo previsto sexa de entre 25 e 49 persoas, como asistentes, clientes ou espectadoras: a) A situación das persoas asistentes a un mínimo de 1,5 metros de distancia, agás que se trate de membros da mesma unidade de convivencia. b) A presenza de, canto menos, dúas persoas da organización do evento, que deberán dispor de xel hidroalcohólico para a utilización, de balde, polas persoas asistentes que llelo solicitaren. c) A confección dunha listaxe coas persoas asistentes, ás que se convidará antes do inicio da actividade a incorporar voluntariamente os seus datos (documento de identidade, domicilio e teléfono de contacto), sendo obrigado respectar as normas sobre protección de datos. d) Calquera outra que, por indicación das persoas que exerzan funcións de vixilancia, control e inspección por conta do Concello da Coruña ou calquera outra autoridade sanitaria, resultaren precisas a xuízo destas para garantir a saúde pública e a seguridade das persoas asistentes ou dos membros da organización do evento.4.- En actividades en que o aforo previsto sexa de ata 24 persoas, como asistentes, clientes ou espectadoras: a) A garantía da distancia interpersoal dun mínimo de 1,5 metros, agás que se trate de membros da mesma unidade de convivencia. b) Calquera outra que, por indicación das persoas que exerzan funcións de vixilancia, control e inspección por conta do Concello da Coruña ou calquera outra autoridade sanitaria, resultaren precisas a xuízo destas para garantir a saúde pública e a seguridade das persoas asistentes ou dos membros da organización do evento. CUARTO.- Calquera actividade que se pretenda desenvolver no dominio público ou nos espazos privados de acceso libre e uso público do termo municipal da Coruña deberá organizarse de tal xeito que se garantan as normas xerais de prevención fronte á COVID_19 e, particularmente, cando se tratar da instalación de mesas, stands, barras ou dispositivos semellantes, organizarase unha senda de entrada e outra de saída claramente diferenciadas e ofrecerase, de balde, ás persoas asistentes, clientes ou espectadoras, xel hidroalcohólico. Ademais, será obrigado adoptar calquera outra medida que, por indicación das persoas que exerzan funcións de vixilancia, control e inspección por conta do Concello da Coruña ou calquera outra autoridade sanitaria, resultaren precisas a xuízo destas para garantir a saúde pública e a seguridade das persoas asistentes ou dos membros da organización do evento. QUINTO.- O presente Decreto entrará en vigor desde a súa publicación na sede electrónica municipal (taboleiro web) e namentras subsistan as circunstancias que o motivan ou sexa derrogado expresamente. SEXTO.- O presente Decreto publicarase na sede electrónica municipal (taboleiro web) e no Boletín Oficial da Provincia da Coruña. Casas Consistoriais, a 31 de xullo de 2020. A Alcaldesa Inés Rey García” A Coruña, 31 de xullo de 2020 O Coordinador Xeral Municipal Santiago A. Roura Gómez (PD Decreto 3847/2019. BOP 03/07/2019)